IT:ประกาศซื้อหุ้นคืนพร้อมจ่ายปันผลแนะนำซื้อราคาเป้าหมาย 4.70 บาท
IT ประกาศซื้อหุ้นคืนพร้อมจ่ายปันผลแนะนำซื้อราคาเป้าหมาย 4.70 บาท
24 ก.พ. 2560

บล.ฟินันเซีย ไซรัส ระบุในบทวิเคราะห์วันนี้ (23 ก.พ.) ว่า บริษัท ไอที ซิตี้ จำกัด (มหาชน) หรือ IT ประกาศจ่ายปันผล 0.04 บาทต่อหุ้น ขึ้น XD วันที่ 7 มี.ค.17 คิดเป็นผลตอบแทน 1% และประกาศซื้อหุ้นคืน 65 ล้านหุ้น หรือ 18.6% ของทุนชำระแล้ว ที่ราคา 4.00 บาทต่อหุ้น (รวมเป็นเงิน 260 ล้านบาท) เริ่มซื้อจากผู้ถือหุ้นเป็นการทั่วไป (ไม่ได้ซื้อในกระดาน) ตั้งแต่ 8 พ.ค. 17 ถึง 19 พ.ค. 17 เพื่อเพิ่มผลตอบแทนให้ผู้ถือหุ้นผ่าน ROE และ Dividend Yield ที่จะสูงขึ้นในอนาคต
มองการตัดสินใจของ IT เป็นสิ่งที่ถูกต้อง เพราะมีเงินสดในมือมากถึง 530 ล้านบาทหรือ 1.5 บาทต่อหุ้น เมื่อหักการจ่ายปันผลและซื้อหุ้นคืนครั้งนี้ (หากสำเร็จทั้งจำนวน) ยังเหลืออีก 256 ล้านบาทหรือ 0.70 บาทต่อหุ้น ซึ่งเพียงพอต่อการขยายกิจการไปธุรกิจเกี่ยวเนื่องที่ใช้เงินไม่เกิน 50 ล้านบาทต่อปี และทำให้กำไรต่อหุ้นปี 2017 เพิ่มขึ้น 23% จากคาดการณ์เดิม ซึ่งเมื่ออิง PE Multiplier ที่ 30 เท่า ราคาเป้าหมายปี 2017 จะเพิ่มขึ้นโดยอัตโนมัติเป็น 5.80 บาท    
เนื่องจากการซื้อหุ้นคืนยังมีความไม่แน่นอนว่าจะได้ครบตามจำนวนที่ IT แจ้งไว้หรือไม่ เราจึงเลือกคงประมาณการและราคาเป้าหมายเดิมที่ 4.70 บาทไว้ก่อน (อิง PE 30 เท่า) โดยจะปรับลดจำนวนหุ้นเมื่อทราบผลการซื้อคืนที่แน่ชัดแล้ว